Gereformeerde kerk Stellenbosch

Die Gereformeerde kerk Stellenbosch is die negende oudste van die 20 gemeentes in die GKSA se Klassis Boland, wat die hele Wes-Kaap asook die westelike uithoeke van die Noord-Kaap beslaan. In 2015 het die gemeente 287 belydende en 54 dooplidmate gehad, die vyfde grootste gemeente in die Klassis. In 2001 was die syfers onderskeidelik 277 en 52. 

Vanaf 1923 was daar verspreidwonende lidmate van die Gereformeerde kerk Kaapstad, wat in daardie jaar gestig is, in die omgewing van Stellenbosch en later, ná die stigting van die Gereformeerde kerk Bellville in 1957, is hulle van daar af bedien. Bellville het ook ’n saalfonds vir die Eikestad se lidmate gestig. Van 1950 af is dienste op Stellenbosch in verskeie sale gehou.

In April 1967 het Stellenbosch van Bellville afgestig en ’n perseel van laasgenoemde ontvang met ’n skuurtjie daarop. Eers het die nuwe gemeente oorweeg om die skuurtjie te restoureer, maar dienste is in die Hofmeyr-saal gehou. Danksy ruim skenkings uit die kerkverband en van veral suster Hamersma kon die gemeente hul eie kerkgebou oprig. 

Tydens uitgrawings is bevind dat die gebou opgerig sou word op spoelklippe van die Eersterivier, wat met die eeue sy loop verander het. Hierdie gebou is op 17 Oktober 1970 in gebruik geneem. Dis ’n tweedelige A-raam-gebou met ’n beskeie toring. Binne vorm die struktuur ’n reghoekige gehoorsaal met ’n hoë gewelf en houtbanke wat sitplek aan 350 kerkgangers bied. Daar is ook ’n galery, waarop ’n elektroniese orrel aangebring is. Later is ’n saal, konsistorie, moederskamer, plaveisel en omheining aangebring. Die eerste dopeling in die nuwe kerk was Michael Adendorff, op 8 November 1970.

Predikante 
 Coetzee, Johannes Christiaan, 1968 – 1970 (in kombinasie met Paarl)
 Dijkstra, dr. Hessel, 1971 – 1975 (in kombinasie met Paarl)
 Van Wyk, dr. Jan Harm, 1973 – 1981 (in kombinasie met Strand) 
 Venter, dr. Casper Jan Hendrik, 1981 – 1982 (in kombinasie met Strand); 1982 – 1985
 Venter, Herman Johannes Petrus, 1985 – 1987
 Du Plessis, Alwyn Johannes, 1987 – 1997 (aanvaar sy emeritaat)
 Grobler, Charl Stephanus, 1997 – 2008
 Van Heyningen, Cornelius Johannes, 2009 – hede

Bronne 
  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. Van seringboom tot kerkgebou: die argitektoniese erfenis van die Gereformeerde Kerke. Potchefstroom: Administratiewe Buro.
  Schalekamp, ds. M.E. (voorsitter: redaksiekommissie). 2001. Die Almanak van die Gereformeerde Kerke in Suid-Afrika vir die jaar 2002. Potchefstroom: Administratiewe Buro.
  Van der Walt, dr. S.J. (voorsitter: deputate almanak). 1997. Die Almanak van die Gereformeerde Kerke in Suid-Afrika vir die jaar 1998. Potchefstroom: Administratiewe Buro.
  Venter, ds. A.A. (hoofred.) 1960. Almanak van die Gereformeerde Kerk in Suid-Afrika vir die jaar 1961. Potchefstroom: Administratiewe Buro.
  Vogel, Willem (red.). 2015. Die Almanak van die Gereformeerde Kerke in Suid-Afrika vir die jaar 2016. Potchefstroom: Administratiewe Buro.
 

Stellenbosch
Stellenbosch